Spritny Renault Megane – nu med hurtig opladning!

BARCELONA, SPANIEN: Renault har i dag hevet velourdugen af den nye, faceliftede udgave af Megane E-Tech. Modellen, der for fire år siden genstartede Renaults elektriske satsning. Og der er i dén grad sket ting og sager.

Den har fået helt ny front, men det, der i mine øjne gør den nye Megane langt mere interessant, er, at Renault har udstyret den med et LFP-batteri. Det giver en række fordele for en bil i denne størrelse. Ikke mindst længere rækkevidde og – tadaa – hurtigere opladning.

Sidstnævnte har været en af de få pletter, der har smudset Renaults ellers forrygende elbiler. Scenic, Renault 5 og Renault 4 er alle biler med masser af charme og stærke egenskaber. Men ved lynladeren har Renault ikke været klassens hurtigste elev.

Med den nye Megane ser det ud til, at franskmændene endelig tager fat dér, hvor det for alvor kan mærkes på de lange ture.

Ny front og mere voksen attitude

Men lad os starte udvendigt. Når man ser den nye Megane forfra, er man nemlig ikke i tvivl om, at den er ny. Væk er de karakteristiske zigzag-formede kørelys fra den første udgave. De er skiftet ud med to rækker LED-lys i hver side af kofangeren, og det får fronten til at virke både bredere og mere moderne. Renault-logoet er samtidig rykket længere ned, så bilen får et mere fremadlænet udtryk.

Megane er også blevet 20 millimeter højere. Ikke fordi Renault pludselig har fået lyst til at gøre den til en SUV, men fordi der skulle gøres plads til det nye batteri. Bagtil er skørterne ændret, og hjulene er vokset. Hvor den første Megane kom med 18-tommer fælge som standard og 20-tommer som tilvalg, starter den nye på 19-tommer.

Jeg var ret glad for den første Megane E-Tech. Den havde noget særligt, og den skilte sig ud i en klasse, hvor mange biler hurtigt kommer til at ligne hinanden. Den nye udgave er ikke en revolution, men den virker mere moden, mere skarp og lidt mere selvsikker.

Kabinen ligner sig selv – men softwaren er ny

Indvendigt er Megane stadig Megane. Det er ikke her, Renault har rykket rundt på det hele bare for at kunne kalde bilen ny. Til gengæld er der sket noget på softwarefronten. Den nye Megane får en opdateret udgave af Google Built-in, hvor Gemini – altså Googles kunstige intelligens – er bygget ind. Det skal gøre stemmestyringen mere naturlig og give bilen en mere moderne digital oplevelse.

Ruteplanlæggeren er også blevet klogere. Den kan nu tage højde for ladestop undervejs, så bilen ikke bare fortæller dig, hvornår du teoretisk er fremme, men også regner opladning med i turen. Det burde give mere realistiske ankomsttider på længere ture.

Renault har også tilføjet et indbygget kamera, der kan genkende føreren og automatisk indstille den personlige profil. Det gælder blandt andet apps, sædeindstillinger, køretilstand og lys. Bilen kan gemme op til fem profiler, som skifter alt efter, hvem der sidder bag rattet.

LFP-batteriet er den store nyhed

Den største forskel på den nye og den gamle Megane er dog batteriet. Renault har droppet NMC-batteriet fra den nuværende udgave og skiftet til et LFP-batteri. Det er et vigtigt skifte, fordi LFP-batterier typisk er billigere at producere, mere robuste i hverdagen og mindre følsomme over for gentagne opladninger til 100 procent.

For Megane betyder det først og fremmest mere rækkevidde. Den nye udgave kan ifølge Renault køre op til 500 kilometer på en opladning. Det er knap 50 kilometer mere end den nuværende model. Men den største hverdagsforbedring kan vise sig at være ladetiden.

Den nye Megane topper på 165 kW ved en lynlader. Det er 35 kW mere end forgængeren, og ifølge Renault kan bilen lade fra 10 til 80 procent på 26 minutter. Det er omkring 25 procent hurtigere end før. Og ja, det er den slags, man mærker, når man holder ved en lynlader med kaffe i hånden og egentlig bare gerne vil videre.

Hurtigere på papiret – testen mangler

Der er dog en vigtig detalje: 165 kW er maksimal ladeeffekt. Det er ikke det samme som gennemsnittet over hele opladningen. Hvor god den nye Megane reelt er ved en lynlader, afhænger af ladekurven. Altså hvor længe bilen kan holde en høj ladeeffekt, før hastigheden falder. Det ved vi først, når vi får lov at låne bilen til en test.

Men potentialet er der. Og det er værd at bide mærke i, for netop opladningen har været et af de punkter, hvor Renaults elbiler har haltet efter de bedste konkurrenter. Med 500 kilometer rækkevidde og 10 til 80 procent på 26 minutter rykker Megane tættere på det, mange elbilkøbere faktisk efterspørger: en bil, der fungerer godt i hverdagen, men som ikke bliver irriterende på de længere ture.

Motoren er den samme

Kigger man på specifikationerne, er det tydeligt, hvor Renault har lagt kræfterne. Det handler ikke om flere hestekræfter eller en helt ny kabine. Det handler om rækkevidde og opladning. Motoren er den samme som før. Bagagerummet er også uændret. Renault har endnu ikke meldt ud, hvor meget den nye Megane må trække, men et kvalificeret gæt er, at den ender på samme niveau som den nuværende udgave, altså 900 kilo.

Det gør ikke Megane til bilen for dem, der skal køre rundt med en stor campingvogn. Men som elektrisk familiebil i Golf-klassen er pakken blevet mere interessant.

Hvad kommer den til at koste?

Prisen kender vi endnu ikke. Men Renault skal passe på med at presse Megane for højt op. Den nuværende Megane koster fra omkring 245.000 kroner i Danmark, og Scenic – som er en væsentligt større bil – starter kun cirka 5.000 kroner højere. Derfor er det svært at se, at Renault kan tillade sig at gøre den faceliftede Megane markant dyrere.

Holder Renault prisen nogenlunde i ro, kan Megane pludselig blive et skarpere bud end før. Ikke fordi den er blevet en helt ny bil, men fordi den har fået forbedret netop de ting, der betyder mest for mange elbilkøbere: rækkevidde, opladning og software.

Første indtryk: Renault retter det rigtige

Den nye Renault Megane virker som et facelift med en klar mission. Designet er frisket op, kabinen er blevet mere digital, og batteriet er skiftet til en type, der giver bedre mening i en bil som denne. Det er ikke nødvendigvis den mest spektakulære elbilnyhed i år. Men det kan være en af de mere fornuftige.

For hvis Renault har fået styr på ladekurven, og hvis prisen lander rigtigt, kan Megane igen blive en af de mest interessante elbiler i den kompakte klasse. Nu mangler vi bare at få den ud på vejen – og ikke mindst ind forbi en lynlader.

iNPUT var inviteret til Spanien af Renault Danmark, men de har ikke haft indflydelse på det redaktionelle indhold.

Spritny Renault Megane – nu med hurtig opladning!