Grim eller genial? Smart genopliver bybilen

Smart har i flere år bevæget sig længere væk fra det, mange husker mærket for. #1, #3 og #5 er alle større biler med mere familieformat end klassisk mikrobil. Men nu trækker smart pludselig i håndbremsen og kigger tilbage mod sine egne rødder. På mærkets globale event i Beijing viste producenten nemlig Concept #2 frem – en bil, der meget tydeligt peger mod en ny, elektrisk afløser for fortwo.

Mens mange bilmærker jagter større biler og højere siddeposition, går Smart den modsatte vej og satser igen på en rendyrket bybil med kun to sæder. Og hvis konceptet holder nogenlunde kursen hele vejen til produktion, kan det blive en af de få nye elbiler i Europa, der reelt er bygget til trange gader, små p-pladser og hverdagsliv i centrum.

Smart vil være smart igen

Concept #2 er stadig en konceptbil og ikke en færdig produktionsmodel. Men Smart lægger ikke skjul på, hvad den skal føre til. Produktionsudgaven af Smart #2 får verdenspremiere i Paris i oktober 2026, og bilen beskrives som næste generation af mærkets ikoniske to-sædede bybil.

Wolfgang Ufer, direktør for Smart Europe, kalder præsentationen af bilen “et særligt øjeblik” og beskriver den som “et første konkret indblik i næste generation af vores ikoniske to-sædede model.” Han understreger samtidig, at bilen er formet efter, hvordan europæiske smart-kunder faktisk lever og bevæger sig i hverdagen: “enkelt, smidigt og effektivt.”

Lille bil, store by-ambitioner

Concept #2 er bare 2.792 mm lang, men er bygget med hjulene helt ude i hjørnerne for at udnytte pladsen bedre i kabinen. Samtidig lover Smart en venderadius på kun 6,95 meter, hvilket i praksis er noget af det, der kan gøre den markant nemmere at leve med i byen end langt de fleste moderne elbiler.

Smart taler også om en forventet WLTP-rækkevidde på tæt på 300 kilometer og DC-hurtigopladning fra 10 til 80 procent på under 20 minutter. Det er ikke tal, der skal imponere langtursfolket, men det er heller ikke pointen. For i en to-sædet bybil er det langt vigtigere, at bilen kan lades hurtigt og bruges fleksibelt, end at den kan krydse et helt kontinent uden pause. Konceptet har desuden V2L, så bilen kan levere strøm til eksternt udstyr.

Grim eller genial?

Vil aldrig ses i sådan en bil!Den er fantastiskMåske ...Stem

Kai Sieber, designchef for Smart hos Mercedes-Benz, siger, at bybilen skal være mere end bare et praktisk redskab. “Den skal også vække glæde,” lyder det fra ham. Det er en ret præcis beskrivelse af, hvad Smart forsøger her: at gøre den lille bil attraktiv igen, ikke kun fornuftig.

Grim eller genial? Smart genopliver bybilen