Skarp pris på elektrisk BMW i3 Neue Klasse

BMW er klar med et af mærkets vigtigste elbil-lanceringer i mange år. Den nye BMW i3 50 xDrive er ikke en lille bybil som den gamle i3, men den fuldelektriske udgave af BMW 3-serien. Og den lander med en pris, der kan gøre ondt på konkurrenterne i premiumklassen.

BMW i3 50 xDrive som First Edition kan nu bestilles hos de danske forhandlere fra 619.900 kroner. De første biler ventes leveret inden udgangen af året.

Op til 892 kilometer rækkevidde

Det store trækplaster er rækkevidden. BMW opgiver i3 50 xDrive til op til 892 kilometer på en opladning og et forbrug på 13,7 kWh per 100 kilometer. Det er WLTP-tal, så virkeligheden vil afhænge af fart, temperatur og kørestil. Men selv med den sædvanlige rabat i motorvejsfart placerer det den nye i3 blandt de mest langbenede elbiler på markedet.

Opladningen er også et af de store salgsargumenter. BMW lover op til 400 kW DC-lynladning, og ifølge BMW kan bilen hente op til 400 kilometer rækkevidde på ti minutter. En opladning fra 10 til 80 procent tager 21 minutter under optimale forhold. Det skyldes blandt andet 800 volt-teknologi og BMWs sjette generation af eDrive-teknologi med nye cylindriske battericeller.

Hurtig, firehjulstrukket og med anhængertræk

BMW i3 50 xDrive får elmotor på både for- og bagaksel. Samlet yder bilen 469 hk og 645 Nm, og 0-100 kilometer i timen klares på 4,7 sekunder. Samtidig må den trække op til 1.800 kilo, hvilket gør den relevant for de danskere, der både vil have firmabil, familiebil og feriebil i samme pakke. BMW Danmark lægger heller ikke skjul på, hvem bilen især er rettet mod.

– BMW 3-serien har historisk set været en favorit blandt danske firmabilsbrugere, og vi er glade for, at den nu kommer i en fuldelektrisk version, siger Jan Askholm, administrerende direktør hos BMW Danmark.

Beskatningsværdien starter ved 569.000 kroner.

Masser af udstyr fra start

First Edition-udgaven kommer med et omfattende udstyrsniveau. På listen finder man blandt andet M Sportspakke, metallak, varme i både for- og bagsæder, ratvarme, panoramaglastag, elektrisk anhængertræk, Parking Assistant Professional, Driving Assistant Plus, adaptive LED-forlygter, 22 kW AC-opladning og Harman Kardon-lydanlæg.

Kabinen får også BMWs nye Panoramic iDrive med BMW Operating System X. Her projiceres information på tværs af forrudens bredde, så føreren får en mere digital og førerorienteret cockpitoplevelse. Mike Reichelt, Head of Neue Klasse BMW, kalder bilen for næste kapitel i 3-seriens historie:

– Med Neue Klasse og dennes teknologi springer vi bogstaveligt talt en bilgeneration over, siger han.

Kan også privatleases

BMW i3 50 xDrive First Edition kan også privatleases fra 6.495 kroner om måneden. Ved 12 måneders leasing er førstegangsbetalingen 15.000 kroner, mens den samlede omkostning lander på 98.235 kroner. Ved 48 måneder er førstegangsbetalingen 35.000 kroner, og totalomkostningen er 352.955 kroner. Begge aftaler er med 15.000 kilometer om året, inklusiv service, men uden forsikring og grøn ejerafgift.

Med en pris fra 619.900 kroner, høj ydelse, stor rækkevidde og lynhurtig opladning lægger BMW op til, at den elektriske 3-serie ikke bare skal være en dyr nichemodel. Den skal være den bil, der får mange klassiske 3-serie-kunder til endelig at skifte til el.

Se de tekniske specifikationer på Elbilguiden.

Skarp pris på elektrisk BMW i3 Neue Klasse