Billigere Philips Hue Sync Box lækket

Philips Hue gør tilsyneladende klar til en billigere udgave af sin Hue Play Sync Box, der får lyset omkring tv’et til at følge med farverne på skærmen. Den nye model er endnu ikke officielt lanceret, men er allerede dukket op hos en britisk forhandler. Her kaldes den både Hue Play Sync Box Lite og Hue Play Sync Box 4K.

Prisen ser ud til at blive en af de største nyheder. Den britiske pris er oplyst til 109,99 pund, svarende til omkring 960 kroner før eventuelle danske prisforskelle. Det er langt under prisen på Hue Play HDMI Sync Box 8K, der officielt koster over 2.000 kroner.

Kun plads til én HDMI-enhed

Besparelsen kommer dog med et ret markant kompromis. Hvor både den oprindelige Sync Box og den nuværende 8K-model har fire HDMI-indgange, får Lite-versionen kun én HDMI-indgang og én HDMI-udgang. Det skriver hueblog.

Det betyder, at du eksempelvis kan tilslutte en Apple TV-boks eller en PlayStation – men ikke begge dele samtidig uden selv at flytte kabler eller tilføje en ekstern HDMI-switch.

Også billedsignalet er begrænset i forhold til topmodellen. Den nye Sync Box understøtter op til 4K ved 60 Hz, mens 120 Hz kun er muligt ved Full HD.

Det gør den mindre oplagt til især nyere spillekonsoller, hvor 4K ved 120 Hz efterhånden er en central funktion.

Til gengæld er boksen blevet betydeligt mindre, og den tidligere infrarøde modtager er væk. Den blev blandt andet brugt til at skifte mellem HDMI-indgange med tv-fjernbetjeningen – en funktion, der ikke giver meget mening, når der kun er én indgang.

Philips Hue har endnu ikke officielt annonceret Hue Play Sync Box Lite eller oplyst en dansk pris og lanceringsdato.