Kaffegrums kan blive til brændsel på 90 sekunder

Kaffegrums er normalt noget, der ender i skraldespanden, komposten eller i bedste fald som lidt velmenende havegødning. Men ny forskning viser, at det brune restprodukt kan være langt mere værdifuldt end som så.

Forskere fra Korea Institute of Geoscience and Mineral Resources, KIGAM, har udviklet en plasma-proces, der kan omdanne vådt kaffegrums til biokul – også kendt som biochar – på bare 90 sekunder. Det særlige er, at grumset ikke behøver at blive tørret først – og netop dét kan gøre teknologien interessant for caféer, fødevareproducenter og andre steder, hvor store mængder vådt organisk affald ellers er dyrt og bøvlet at håndtere.

Vandet hjælper faktisk

I mange former for biomassebehandling er vand fjenden. Vådt affald skal typisk tørres, før det kan omdannes til energi, og det koster både tid og strøm. Her vender forskerne problemet på hovedet.

Den nye metode bruger såkaldt Flame Plasma Pyrolysis, hvor plasmaflammer fra gas og trykluft opvarmer materialet ekstremt hurtigt. Temperaturen når op på omkring 800-900 grader, og når vandet inde i kaffegrumset lynhurtigt bliver til damp, opstår små mikroskopiske eksplosioner.

Forskerne beskriver det som en slags “popcorn-effekt”. Grumset sprænges op indefra, bliver mere porøst og omdannes hurtigere til kulstofrigt materiale.

Kan måle sig med kul

Resultatet er en form for biokul med en energiindhold på 29,0 megajoule per kilo. Det er ifølge forskerne omkring 33 procent højere end ubehandlet kaffegrums – og på niveau med antracitkul. Samtidig steg indholdet af fast kulstof fra 15,6 til 46,2 procent, mens svovlforbindelser blev fjernet under processen. Det sidste er vigtigt, fordi svovl ellers kan føre til udledning af svovldioxid ved afbrænding.

Og materialet kan muligvis bruges til mere end brændsel. Den porøse struktur gør det interessant til blandt andet filtrering, aktivt kul og industrielle renseprocesser.

Fra affald til lokal energi

Men for virksomheder, kommuner og fødevareindustrien kan teknologien den være interessant. Kaffegrums, madaffald, slam og andre våde restprodukter er normalt svære at udnytte effektivt. Hvis de kan omdannes hurtigt og lokalt, kan affald i højere grad blive en ressource i stedet for en udgift.

Der er stadig et stykke vej til kommerciel brug. Forskerne har foreløbig demonstreret teknologien med kaffegrums og vil nu undersøge, om den også kan bruges på andre typer vådt organisk affald. Men fremtidens energi behøver ikke kun komme fra sol, vind og store batterier. Måske ligger noget af den også i bunden af kaffefilteret.

Kaffegrums kan blive til brændsel på 90 sekunder