Prøvekørt: Zeekr 7GT er et velkørende overflødighedshorn

MALAGA, SPANIEN: Zeekr har tydeligvis ikke tænkt sig at liste forsigtigt ind ad bagdøren på det europæiske bilmarked. De er kommet for at sparke den op. Missionen er lige dele ambitiøs og provokerende: Kineserne vil overgå BMW og Mercedes på teknologi, luksus og udstyr – men til en pris, hvor de tyske premium-mærker pludselig ser en anelse selvtilfredse ud.

Efter en dag bag rattet i den nye Zeekr 7GT er det svært ikke at tænke, at de faktisk kan være på sporet af noget. For 7GT er ikke bare endnu en hurtig elbil med stor skærm og mange løfter. Den føles som et rullende overflødighedshorn af teknik, komfort og kræfter – til en pris, der begynder ved 325.000 kroner. Det er opskriften på en bil, der kan blive svær at ignorere.

Danskerne har allerede opdaget den

Interessen er da også til at tage og føle på. Mere end 500 danskere har allerede forudbestilt Zeekr 7GT, og på iNPUT kan vi mærke, at nysgerrigheden er usædvanligt høj. Det forstår jeg godt.

For især hvis man har bestilt den store Privilege AWD-udgave, er der næppe grund til at ligge søvnløs af nervøsitet. Det var netop den variant, jeg blev sluppet løs i på de solbagte veje omkring Malaga. Og lad os bare tage konklusionen tidligt: Den føles ikke som en billig bil. Den føles som en dyr bil, der bare ikke har fået memoet om, hvad den burde koste.

Man sætter sig lavt ind i 7GT. Ikke op, som i de SUV’er, markedet flyder over med, men ind. Det gør noget ved hele oplevelsen. Den føles mere som en stor, lav elektrisk gran turismo end en høj familieslæde med sportsambitioner. Og ja, det klæder den.

Teknologisk slikbutik

Zeekr 7GT er den europæiske udgave af Zeekr 007 GT, som allerede har været på markedet i Kina. I mellemtiden er udviklingen fortsat derude, hvor kineserne allerede har vist en nyere 900 volt-version. Det siger noget om tempoet hos Zeekr. Men det betyder ikke, at den europæiske 7GT virker gammel. Tværtimod.

Den bil, vi får i Danmark, er spækket med udstyr, som hos mange andre mærker enten koster ekstra, kræver en dyr udstyrspakke eller slet ikke kan fås. Her får du blandt andet panoramaglastag, Matrix LED-forlygter, elektrisk justering af bagsædet, stor 15-tommer infotainmentskærm og fysiske knapper på rattet. Som standardudstyr. I den billigste variant.

Skærmen er i øvrigt hurtig og responsiv på en måde, der får mange ældre bilsystemer til at føles som en hæveautomat fra 1998. I de store udgaver er AR-head-up display også standard, og i Privilege AWD får du endda massagesæder, der kan ælte ryggen, mens bilen æder kilometer. Det er svært ikke at smile lidt, når man tænker på prisen.

Men der er altså også design-detaljer i kabinen, der afslører en vis … kinesisk æstetik. Eksempelvis højttalerne på dørene og i forruden. Selv om det skal ligne metal, så er det ret tydeligt, at det er plastik. Det er lidt ærgerligt. Knapperne til betjening af klima og volumenkontrol har det samme problem; de føles billigere end de burde. Men, det er måske bare mig?

Kan parkere selv – langsomt

Zeekr 7GT kan også parkere selv. Det virker, og det kan være en gave for dem, der får svedige håndflader af en stram parallelparkering. Men lad os være ærlige: De fleste vil nok kun bruge det én gang for at vise det til naboen. Det er simpelthen meget langsomt. Bilen skal nok få sig bakset på plads, men den gør det med samme tempo som en person, der stadig læser instruktionsbogen undervejs.

Til gengæld er resten af teknologipakken langt mere brugbar i hverdagen. Her er masser af komfortfunktioner, masser af sikkerhedsudstyr og masser af den slags bekvemmelighed, man hurtigt vænner sig til – og bagefter savner i andre biler.

Langtur er dens hjemmebane

Batteriet er på 96 kWh netto, WLTP-rækkevidden er op til 558 kilometer, og på en lynlader kan den officielt tage imod op til 360 kW. Zeekr fortæller dog, at den maksimale ladeeffekt faktisk er helt oppe på 420 kW. Med andre ord: Problemet bliver næppe bilen. Problemet bliver at finde en lynlader, der kan følge med.

Hjemme kan 7GT lades med 22 kW AC, hvilket stadig ofte koster ekstra hos andre producenter. På farten er den endnu mere interessant. Regnestykket er næsten frækt: Kører du hjemmefra med 100 procent på batteriet, kører det ned til 10 procent og holder et kvarters pause ved en 300 kW lynlader, kan du på papiret nå op til 837 kilometer.

Bor du på Fyn, betyder det, at destinationer som Bruxelles, Berlin, Amsterdam eller Prag pludselig ligner en tur med én reel ladepause på bare et kvarter. Knap tid nok til et toiletbesøg.

Om de tal holder, når dansk motorvej, regn, modvind og vinterdæk får lov at blande sig, skal vi selvfølgelig teste grundigt, når bilen lander til en rigtig test herhjemme. Men som udgangspunkt ligner 7GT en af de mest interessante langtursbiler i sin prisklasse. Og måske også et stykke over den.

Smooth i byen, skarp i bjergene

På vejen minder 7GT på flere måder om Zeekr 7X, som jeg testede for nylig. Topudgaven har adaptiv luftundervogn, der hæver og sænker bilen afhængigt af hastighed og forhold. Ved lave hastigheder løfter den sig en smule og glider forbavsende elegant hen over ujævnheder. På motorvej sænker den sig og føles mere plantet. Det giver en bil, der både kan være komfortabel og kontrolleret, uden at den hele tiden forsøger at lege sportsvogn.

Men det kan den nu godt, når man beder den om det. De snoede bjergveje omkring Malaga er et godt sted at afsløre en tung elbil. Her er hårnålesving, dårlig asfalt og lange stræk, hvor man hurtigt finder ud af, om bilen egentlig kan holde styr på sine kilo.

Det kan Zeekr 7GT.

AWD-udgaven føles nærmest limet til asfalten. Jeg kunne sagtens få dækkene til at hyle op, når jeg accelererede hårdt ud af skarpe sving, men bilen holdt kursen forbavsende rent. Ingen drama. Ingen mærkelig nervøsitet. Bare masser af greb og en retningssans, der virker langt mere voksen, end man måske forventer af en bilproducent, der kun har få år på bagen.

0-100 på 3,3 sekunder

Og så er der kræfterne. Zeekr 7GT i AWD-udgaven accelererer fra 0 til 100 kilometer i timen på 3,3 sekunder. Det er voldsomt. Ikke bare “hurtig familiebil”-voldsomt, men “hvorfor må jeg overhovedet købe det her uden kursus?”-voldsomt.

Det mest imponerende er dog ikke selve accelerationen. Den slags kan efterhånden mange elbiler. Det imponerende er, hvor uanstrengt bilen leverer det. 7GT føles ikke som en bil, der hele tiden står og tripper for at vise, hvor hurtig den er. Den har bare kræfterne liggende klar, når du beder om dem.

Samtidig er den meget støjsvag. Også ved motorvejshastighed. Og selv om bilen er 4,8 meter lang, virker den ikke tung eller besværlig i daglig kørsel. Den er let at placere, behagelig at køre og nem at blive dus med. Det er en stærk kombination.

Bagagerum, trækkrog og hverdagsfornuft

7GT er ikke kun en teknologisk slikbutik. Den kan også bruges. Bagagerummet er på 456 liter, og den må trække op til 1.600 kilo på krogen. Det gør den ikke til en flyttebil, men det gør den langt mere praktisk end mange andre lave elbiler med sportslige ambitioner.

Kabinen er også lækker på den der moderne, stramme måde, hvor alt føles gennemtænkt uden at blive for klinisk. Rammeløse ruder i dørene giver lidt ekstra premium-fornemmelse, materialerne virker solide, og Zeekr har heldigvis ikke glemt, at en bil stadig skal betjenes af mennesker med hænder – ikke kun af pegefingre på en skærm.

De direkte rivaler har noget at tænke over

Den mest oplagte konkurrent er Mercedes CLA Shooting Brake. På papiret slår Mercedesen Zeekr på rækkevidde med hele 729 kilometer WLTP, og den må også trække 1.800 kilo mod Zeekrs 1.600 kilo. Men resten af regnestykket er ikke helt så venligt for Stuttgart. CLA 350 4Matic har 354 hk, 11 kW AC-opladning og 320 kW DC-opladning, mens Zeekr 7GT Privilege AWD stiller med 646 hk, 22 kW AC og op til 420 kW DC. Den kinesiske bil er altså både vildere, hurtigere fra 0-100 kilometer i timen og mere ladevillig – samtidig med at den i regnearket ligger lavere i pris. Det er præcis her, Zeekr begynder at gøre ondt på de klassiske premium-mærker.

| Zeekr 7GT Privilege AWD | Mercedes CLA 350 4Matic | VW ID.7 Tourer GTX Max
Rækkevidde | 558 km | 729 km | 586 km
Batteri (netto) | 96 kWh | 85 kWh | 86 kWh
Motor | 646 hk | 354 hk | 340 hk
Moment | 710 Nm | 515 Nm | Ikke oplyst
Acceleration 0-100km/t | 3,3 sek. | 5 sek. | 5,5 sek.
Ladeeffekt (AC/DC) | 22 kW / 420 kW | 11 kW / 320 kW | 11 kW / 200 kW
Ladehastighed 10-80% | 16 min. | 22 min. | 28 min.
Ladehastighed (km/t) | 1.370 km/t | 1.290 km/t | 720 km/t
Trækkrog | 1.600 kilo | 1.800 kilo | 1.800 kilo
Bagagerum | 456 liter | 455 liter | 605 liter
Nybilsgaranti | 10 år / 200.000 km * | 5 år / 200.000 km | 5 år / 160.000 km
Pris | 439.900 kr. | 469.946 kr. | 559.997 kr.

* Serviceaktiveret garanti – ellers 5 år / 100.000 km

Volkswagen ID.7 Tourer GTX Max er en anden naturlig rival. Den er større i bagagerummet med 605 liter mod Zeekrs 456 liter, og den må også trække 1.800 kilo. Som praktisk firmabil og familiebil er den derfor stadig svær at komme udenom. Men igen falder regnestykket ud til Zeekrs fordel, hvis man kigger på teknologi og ydelse for pengene. ID.7 Tourer GTX Max har 340 hk, 200 kW lynladning og en ladetid på 28 minutter fra 10 til 80 procent. Zeekr gør samme øvelse på 16 minutter, lader hurtigere både hjemme og ude, har næsten dobbelt så mange hestekræfter og koster markant mindre. VW’en er den fornuftige. Zeekr’en er den, der får fornuften til at føles lidt kedelig.

En advarsel til premium-mærkerne

Det er svært at køre Zeekr 7GT uden at tænke på, hvad den gør ved de etablerede mærker. For hvis en ung kinesisk producent kan levere så meget batteri, så hurtig opladning, så meget udstyr, så høj komfort og så mange kræfter til de penge, bliver det sværere og sværere at acceptere dyre tilvalgslister og fedtede basisudgaver fra de gamle premium-navne.

Zeekr 7GT er ikke perfekt. Den selvparkerende funktion er langsom, og vi mangler stadig den store danske test, før vi kan sige noget endeligt om forbrug, rækkevidde og opladning under hjemlige forhold. Men første indtryk er stærkt.

Meget stærkt.

Zeekr 7GT føles som en bil bygget af et mærke, der ikke har tænkt sig at spørge pænt om lov til at være premium. Den kommer bare med mere udstyr, mere teknologi og mere fart end prisen burde give adgang til. Og det kan meget vel blive dens største problem for konkurrenterne.

iNPUT var inviteret til Spanien af Zeekr, men de har ikke haft indflydelse på det redaktionelle indhold.

Prøvekørt: Zeekr 7GT er et velkørende overflødighedshorn